Projektas

**ROKIŠKIO RAJONO SAVIVALDYBĖS TARYBA**

**S P R E N D I M A S**

**DĖL PRITARIMO UŽDAROSIOS AKCINĖS BENDROVĖS „ROKIŠKIO VANDENYS“ 2016 METŲ DIREKTORIAUS VEIKLOS ATASKAITAI**

2017 m. balandžio 28 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 19 punktu ir Rokiškio rajono savivaldybės tarybos 2015 m. kovo 27 d. sprendimu Nr. TS-102 ,,Dėl Rokiškio rajono savivaldybės tarybos veiklos reglamento patvirtinimo”, patvirtinto Rokiškio rajono savivaldybės tarybos veiklos reglamento 266, 269, 270 punktais, Rokiškio rajono savivaldybės taryba n u s p r e n d ž i a:

Pritarti uždarosios akcinės bendrovės ,,Rokiškio vandenys” 2016 metų direktoriaus veiklos ataskaitai (ataskaita pridedama).

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Leonas Butėnas

 PRITARTA

 Rokiškio rajono savivaldybės tarybos

 2017 m. balandžio 28 d. sprendimu Nr. TS-

**UŽDAROSIOS AKCINĖS BENDROVĖS „ROKIŠKIO VANDENYS“ 2016 METŲ DIREKTORIAUS VEIKLOS ATASKAITA**

I. BENDRI DUOMENYS

UAB ,,Rokiškio vandenys“ įmonių registre įregistruota 2002 m. gruodžio mėn. 31 d., juridinio asmens kodas 173741535, buveinė – Ežero g.3, Rokiškis.

Bendrovės įstatinis kapitalas yra 5681296,91 eurai (penki milijonai šeši šimtai aštuoniasdešimt vienas tūkstantis du šimtai devyniasdešimt šeši eurai 91 ct). Jis padalytas į 19590679 akcijų, vienos akcijos nominali vertė yra 0,29 euro. Įstatinio kapitalo dydis lygus visų bendrovės pasirašytų akcijų nominalių verčių sumai. Visos akcijos priklauso Rokiškio rajono savivaldybei.

Rokiškio rajono savivaldybės taryba 2015 m. spalio 30 d. sprendimu Nr. TS-2017 „Dėl turto perdavimo uždarajai akcinei bendrovei „Rokiškio vandenys“ ir įstatinio kapitalo didinimo“ bei 2015 m. gruodžio 18 d. sprendimu Nr. TS-239 „Dėl Rokiškio rajono savivaldybės tarybos 2015 m. spalio 30 d. sprendimo Nr. TS-207 „Dėl turto perdavimo uždarajai akcinei bendrovei „Rokiškio vandenys“ ir įstatinio kapitalo didinimo dalinio pakeitimo“, 2015 metais įstatinį kapitalą padidino 326119,50 eurų. 2015 m. lapkričio 20 d. pasirašyta „Paprastųjų vardinių akcijų pasirašymo sutartis“. 2016 m. sausio 29 d. juridinių asmenų registre įregistruotas įstatinio kapitalo didinimas ir pakeisti uždarosios bendrovės „Rokiškio vandenys“ įstatai.

 UAB „Rokiškio vandenys“ įstatuose, įregistruotuose juridinių asmenų registre 2016 m. sausio 29 d., nustatyti tokie bendrovės valdymo organai: visuotinis akcininkų susirinkimas, kolegialus valdymo organas – valdyba ir vienasmenis valdymo organas – bendrovės vadovas. Bendrovės vadovas yra direktorius.

II. DARBUOTOJAI IR DARBO APMOKĖJIMAS

 Informaciją apie darbuotojų sudėtį, vidutinį darbo užmokestį:

|  |  |  |
| --- | --- | --- |
|  | Darbuotojų skaičius | Vidutinis mėnesio darboužmokestis, eurais |
| Administracija | 4 | 1184 |
| Klientų aptarnavimo padalinys | 9 | 705 |
| Vandenruošos padalinys  | 6 | 560 |
| Nuotekų valymo padalinys  | 18 | 564 |
| Energomechaninis padalinys  | 7 | 663 |
| Vandentiekio ir nuotekų tinklų padalinys | 20 | 630 |
| Iš viso: | 64 | 644 |

Vidutinis įmonės sąraše esančių darbuotojų skaičius finansinių metų pradžioje buvo 63, ataskaitinių finansinių metų pabaigoje 64 darbuotojai.

III.TURTAS

 Bendrovės ilgalaikio turto sąskaitose apskaitomas nuosavybės teise priklausantis turtas, kuris tarnauja bendrovės veikloje ilgiau nei vienerius finansinius metus ir kurio įsigijimo kaina ne mažesnė nei numatyta ilgalaikio materialaus ir nematerialaus turto nusidėvėjimo (amortizacijos) apskaičiavimo metoduose ir normatyvuose.

Informacija apie ilgalaikį turtą (pagal balanso straipsnius):

|  |  |  |
| --- | --- | --- |
| Eil.Nr. | Ilgalaikio turto grupės pavadinimas | Balansinė vertė, tūkst. eurų |
| 1 | Programinė įranga | 20,29 |
| 2 | Žemė | 1,16 |
| 3 | Pastatai | 186,09 |
| 4 | Statiniai | 2136,10 |
| 5 | Vandentiekio ir nuotekų tinklai | 6867,23 |
| 6 | Mašinos ir įrengimai | 2657,73 |
| 7 | Transporto priemonės | 111,98 |
| 8 | Kita įranga, prietaisai, įrankiai ir įrengimai | 22,86 |
| 9 | Kitas materialus turtas (vandens apskaitos prietaisai) | 27,08 |
| 10 | Nebaigta statyba (ES lėšos) | 376,32 |
|  | **Iš viso:** | **12406,84** |

Rokiškio rajono savivaldybės taryba 2014 m. birželio 27 d. sprendimu Nr. TS-123 patvirtino uždarosios akcinės bendrovės „Rokiškio vandenys“ 2014-2018 metų veiklos ir plėtros planą. Atsižvelgiant į šį planą, 2016 m. buvo atlikti šie darbai ir įsigytas ilgalaikis turtas:

* pakeisti 5 siurbliai, kurių vertė 2,08 tūkst. eurų;
* įsigytas kompiuteris-serveris portalui už 1,86 tūkst. eurų;
* pakeistas 1 priešgaisrinis hidrantas, vertė - 1,06 tūkst. eurų;
* vykdyti vandentvarkos turto perėmimo darbai Panemunio gyvenvietėje. 2016 m. šioje gyvenvietėje atlikti remonto darbai, sunaudota atsarginių detalių bei medžiagų už 2,06 tūkst. eurų;
* 2016 m. bendrovės lėšomis atlikta eksploatuojamo turto remonto darbų už 41,95 tūkst. eurų;
* Rokiškio miesto vandens gerinimo įrenginiuose sumontuota papildoma vandens gerinimo įranga, darbų ir įrenginių vertė -7,24 tūkst. eurų;
* atlikta Rokiškio miesto vandenvietės gręžinių valdymo skydų rekonstrukcija, darbų vertė - 17,26 tūkst. eurų;
* Rokiškio miesto vandenvietės gręžinių valdymui ir duomenų perdavimui nutiestas šviesolaidis, darbų vertė - 9,75 tūkst. eurų;
* įsigyta kitos įrangos (aukšto slėgio plovykla, pjovimo juosta ekskavatoriui, vandens apskaitos prietaisai bei kita įranga) už 7,91 tūkst. eurų.

IV. ŪKINĖ VEIKLA, FINANSINIAI VEIKLOS RODIKLIAI

UAB „Rokiškio vandenys“ pagrindinė veikla yra vandens gavyba ir tiekimas bei nuotekų šalinimas ir valymas.

Bendrovės tiekiamo šalto vandens kokybė atitinka Lietuvos higienos normos HN 24:2003 reikalavimus.

Bendrovės į gamtinę aplinką išleidžiamų valytų nuotekų užterštumas neviršija nustatytų leistinos taršos normų.

2016 m. pabaigoje bendrovė eksploatavo 27 vandenvietes, 176,211 km vandentiekio tinklų, 9 nuotekų valymo įrenginius, 111,857 km nuotekų tinklų.

Ekspoatuojamose vandenvietėse iš gręžinių išgauta 1.363,40 tūkst. kub. m požeminio vandens, vartotojams pateikta 1.153,50 tūkst. kub. m geriamojo vandens, vartotojams parduota 1.003,62 tūkst. kub. m geriamojo vandens, iš kurių gyventojams – 41 proc., įmonėms – 59 proc.

Ekspoatuojamuose nuotekų valymo įrenginiuose išvalyta 1.615,30 tūkst. kub. m. Iš vartotojų surinktas nuotekų tvarkymo kiekis – 655,91 tūkst. kub. m, 47,1 proc. nuotekų surinkta iš gyventojų, 52,9 proc. - iš pramonės.

Valstybinė kainų ir energetikos kontrolės komisija 2015 m. spalio 13 d. nutarimu Nr.O3-538 „Dėl uždarosios akcinės bendrovės „Rokiškio vandenys“ geriamojo vandens tiekimo ir nuotekų tvarkymo paslaugų bazinių kainų derinimo“ suderino UAB „Rokiškio vandenys“ geriamojo vandens tiekimo ir nuotekų tvarkymo paslaugų bei atsiskaitomųjų apskaitos prietaisų priežiūros ir vartotojų aptarnavimo paslaugos bazines kainas. Rokiškio rajono savivaldybės taryba 2015 m. lapkričio 27 d. sprendimu Nr.233 „Dėl uždarosios akcinės bendrovės „Rokiškio vandenys“ geriamojo vandens tiekimo ir nuotekų tvarkymo paslaugų bazinių kainų nustatymo“ patvirtino šalto vandens tiekimo ir nuotekų tvarkymo kainas. Šios teikiamų paslaugų kainos įsigalioja nuo 2016 m. sausio 1 d.

Bendrovė per 2016 m. vykdydama pagrindinę veiklą gavo 1373,77 tūkst. eurų pajamų, iš kurių pajamos už atsiskaitomųjų apskaitos prietaisų priežiūrą ir vartotojų aptarnavimą sudarė 181,11 tūkst. eurų, už vandens tiekimą- 508,76 tūkst. eurų, už nuotekų šalinimą ir valymą – 667,01 tūkst. eurų, kitos pajamos – 16,89 tūkst. eurų. Palyginti su 2015 m. pardavimo pajamos padidėjo 12,18 proc.

Gautoms pajamoms uždirbti sąnaudos sudarė 1444,12 tūkst. eurų. Per 2016 m. bendrovė patyrė 70,35 tūkst. eurų nuostolį. Pagrindinės priežastys įtakojusios nuostolį:

1. padidėję elektros energijos sąnaudos 27,6 proc., kurios nebuvo įskaičiuotos į kainą. Skaičiuojant bazinę geriamojo vandens tiekimo ir nuotekų tvarkymo kainą, pagal Valstybinės kainų ir energetikos kontrolės komisijos kainų nustatymo metodiką, leistina nuotekų infiltracijos norma tinkluose - 20 proc., faktiškai 2016 metais infiltracija siekė 58 proc.;
2. darbo užmokesčio sąnaudų padidėjimas 10,9 proc., dėl LR Vyriausybė 2016 m. birželio 22 d. nutarimu Nr. 644 padidinto minimalaus darbo užmokesčio;
3. nuostolinga naujai perimamų gyvenviečių vandentvarkos objektų eksploatacija.
4. ....

Informacija apie bendrovės veiklos rodiklius pagal veiklos rūšis (tūkst. eurų):

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Pagrindiniai rodikliai | Vandens gavyba  | Vandens tiekimas  | Nuotekų šalinimas | Nuotekų valymas | Kita veikla | Apskaitos veikla | Netiesio-ginė veikla | Administracinė veikla | Iš viso |
|  |  |  |  |  |  |  |  |  |  |
| **Pajamos** |  | **508,76** | **667,01** |  | **16,89** | **181,11** |  |  | **1373,77** |
| **Sąnaudos iš viso:** | **226,97** | **261,80** | **165,03** | **408,34** |  | **128,94** | **108,61** | **144,88** | **1444,12** |
| Darbo užmo-kesčio sąnaudos | 53,54 | 66,57 | 71,99 | 120,73 |  | 76,09 | 55,73 | 57,75 | 502,40 |
| Socialinio draudimo sąnaudos | 16,54 | 20,57 | 22,26 | 37,36 |  | 23,56 | 17,22 | 17,90 | 155,41 |
| Ilgalaikio turto nusidėvėjimo sąnaudos | 31,59 | 67,27 | 36,49 | 46,97 |  | 5,00 | 9,70 | 2,72 | 199,74 |
| Medžiagų, atsarginių dalių sąnaudos | 19,23 | 21,60 | 6,82 | 30,61 |  | 7,24 | 7,47 |  | 92,97 |
| Kuro sąnaudos | 0,25 | 10,98 | 3,48 | 5,53 |  | 2,23 | 3,15 |  | 25,62 |
| Elektros energijos sąnaudos | 28,62 | 52,19 | 23,55 | 134,37 |  |  | 4,76 |  | 243,49 |
| Šildymo sąnaudos | 2,63 |  |  | 5,72 |  |  | 0,90 | 2,61 | 11,86 |
| Mokesčių sąnaudos | 72,53 | 0,13 | 0,14 | 8,57 |  | 0,15 | 0,11 | 1,75 | 83,38 |
| Dumblo tvarkymo sąnaudos  |  |  |  |  |  |  |  |  |  |
| Laboratorijų paslaugų sąnaudos |  | 10,10 |  | 3,77 |  |  |  |  | 13,87 |
| Kitospagrindinės veiklos sąnaudos | 2,04 | 12,39 | 0,3 | 14,71 |  | 14,67 | 9,57 | 61,7 | ***115,38*** |
| ***Veiklos pelnas/nuostolis*** |  |  |  |  |  |  |  |  | **-70,35** |

Informacija apie priskaičiuotus ir sumokėtus mokesčius (tūkst. eurų) :

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | Socialinio draudimo mokesčiai | Gyven-tojų pajamų mokestis | Pridėtinės vertės mokestis | Gamtos išteklių mokestis | Aplinkos taršos mokestis | Nekilno-jamojo turto mokestis | Įmokos į garantinį fondą | Kiti mokes-čiai, rinklia-vos |
|  |  |  |  |  |  |  |  |  |
| Priskaičiuota | 221,96 | 62,41 | 362,94 | 87,71 | 6,41 | 0,26 | 1,00 | 4,87 |
| Sumokėta | 204,49 | 62,41 | 361,71 | 96,71 | 5,88 | 0,15 | 0,91 | 4,87 |

Pirkėjų skolos 2016 m. gruodžio 31 d. buvo 169,74 tūkst. eurų, tame skaičiuje:

 -juridinių asmenų skolos už vandens tiekimą ir nuotekų tvarkymą – 56,47 tūkst. eurų;

- gyventojų skolos už vandens tiekimą ir nuotekų tvarkymą – 102,48 tūkst. eurų;

- abejotinos juridinių asmenų skolos – 5,84 tūkst. eurų;

- kitos pirkėjų skolos – 4,95 tūkst. eurų.

Abejotinas skolas sudaro bankrutavusių įmonių skolos (UAB „Baltic Mills“ skola 4,22 tūkst. eurų, UAB „Geltonas laivas“ skola 0,61 tūkst. eurų, kitos įmonės 1,01 tūkst. eurų).

2016 m. ilgalaikių įsipareigojimų bendrovė neturėjo. Trumpalaikius įsipareigojimus sudarė 1 mėn. skolos tiekėjams, todėl įmonė galėjo laiku atsiskaityti su tiekėjais, darbuotojais ir biudžetu. Bendrovės įsipareigojimai 2016 m. gruodžio 31 d. buvo 430,41 tūkst. eurų, tame skaičiuje:

 -skolos ES projektų paslaugų tiekėjams – 337,38 tūkst. eurų;

 - skolos paslaugų tiekėjams – 38,91 tūkst. eurų;

 - su darbo santykiais susiję įsipareigojimai – 18,68 tūkst. eurų;

 - mokėtini mokesčiai – 35,44 tūkst. eurų.

V. VEIKLOS PLANAI IR PROGNOZĖS

2017 m. bendrovė toliau vykdys 2014-2018 metų veiklos ir plėtros planą. 2017 metais planuojamos veiklos:

 Pasinaudojus 2017-2019 m. ES parama pagal projektą „Vandens tiekimo ir nuotekų tvarkymo sistemų renovavimas ir plėtra Rokiškio rajone“ numatoma gauti 1850,7 tūkst. eurų ES lėšų , įmonės lėšos sudarys apie 1635,3 tūkst. eurų, visa projekto vertė 3495,1 tūkst. eurų. Kadangi bendrovė tokių lėšų sukaupusi neturi, todėl reikės imti paskolą. Paskolą planuojama imti iš Europos investicijų banko 25 metams. Gavus finansavimą pagal priemonę „Geriamojo vandens tiekimo ir nuotekų tvarkymo sistemų renovavimas ir plėtra, įmonių valdymo tobulinimas, kodas 05.3.2.-APVA-R-014“ bus atliekamos veiklos:

1. Vandens gerinimo įrenginių projektavimas ir statyba: Žiobiškio k., Jūžintų mstl., Kamajų mstl., Kriaunų k., Panemunėlio glž. st. ir Antanašės k. gyvenvietėse;
2. Vandens gerinimo įrenginių rekonstrukcija Juodupės miestelyje;
3. Vandentiekio ir nuotekų tinklų statyba ir rekonstrukcija Kavoliškio, Bajorų, Raišių, Laibgalių kaimuose, Juodupės miestelyje ir Rokiškio mieste;
4. Laibgalių kaimo nuotekų valymo įrenginių statyba.

Siekiant pagerinti tiekiamo geriamojo vandens kokybę, numatoma pasinaudoti parama pagal finansavimą iš Lietuvos kaimo plėtros 2014 – 2020 metų programos priemonės „Pagrindinės paslaugos ir kaimų atnaujinimas kaimo vietovėse“ veiklos sritį „Parama investicijoms į visų rūšių mažos apimties infrastruktūrą“. Finansuojamos veiklos – vandens gerinimo įrenginių statyba. Numatoma statyti vandens gerinimo įrenginius Salų, Panemunėlio miesteliuose, Apaščios, Kalvių, Kazliškio, Aleksandravėlės kaimuose. Planuojama gauti apie 400 tūkst. eurų Europos sąjungos fondų lėšų, įmonė turėtų prisidėti ~ 90 tūks. eurų.

2017 m. planuojama perimti Ragelių, Sriubiškių, Didsodės kaimų, Duokiškio miestelio vandentvarkos objektus.

Numatyta gaisrinių hidrantų renovacija.

Numatyta pastato – išpurškimo rezervuaro rekonstrukcija.

Numatytas hidrodinaminės asenizacinės mašinos įsigijimas.

**Rokiškio rajono savivaldybės tarybai**

**AIŠKINAMASIS RAŠTAS**

**PRIE SPRENDIMO PROJEKTO ,,DĖL PRITARIMO UŽDAROSIOS AKCINĖS BENDROVĖS ,,ROKIŠKIO VANDENYS“ 2016 METŲ DIREKTORIAUS VEIKLOS ATASKAITAI“**

**Parengto sprendimo projekto tikslai ir uždaviniai.**

Kaip yra numatyta Lietuvos Respublikos vietos savivaldos įstatyme ir Rokiškio rajono savivaldybės tarybos veiklos reglamente, teikiama tarybai svarstyti bendrovės direktoriaus veiklos ataskaita.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas ir Rokiškio rajono savivaldybės tarybos veiklos reglamentas.

 **Sprendimo projekto esmė.**

 Lietuvos Respublikos vietos savivaldos įstatymo 16 straipsnio 2 dalies 19 punkte, Rokiškio rajono savivaldybės tarybos 2015 m. kovo 27d. sprendimu Nr. TS-102 patvirtintame Rokiškio rajono savivaldybės tarybos veiklos reglamente numatyta, kad savivaldybės taryba išklauso savivaldybės kontroliuojamų įmonių vadovų ataskaitas, vadovų atsakymus į tarybos narių paklausimus ir priima sprendimus dėl šių ataskaitų. Dėl to teikiama tarybai UAB ,,Rokiškio vandenys”, kurioje visos akcijos priklauso Rokiškio rajono savivaldybei, direktoriaus 2016 metų veiklos ataskaita. Ataskaitoje pateikti duomenys apie bendrovę, darbuotojus, jų darbo apmokėjimą, turtą, bendrovės ūkinę veiklą, finansinius rodiklius, bendrovės veiklos planai.

 **Galimos pasekmės, priėmus siūlomą tarybos sprendimo projektą:**

**teigiamos** – bus laikomasi teisės aktuose nustatytų nuostatų.

**neigiamos** – nebus.

**Kokia sprendimo nauda Rokiškio rajono gyventojams.**

 Direktoriaus ataskaita yra vieša, ir Rokiškio rajono savivaldybės gyventojai gali išsamiai susipažinti su bendrovės veikla, teikiamomis paslaugomis, gali teikti pasiūlymus, pageidavimus.

**Finansavimo šaltiniai ir lėšų poreikis**.

Sprendimui įgyvendinti savivaldybės biudžeto lėšų nereikės.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

 **Antikorupcinis vertinimas**.

 Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Turto valdymo ir viešųjų pirkimų skyriaus vedėja J. Bražionienė